CELEX: 32013D0312
Language: bg
Date: 2013-06-28 00:00:00
Title: 2013/312/ЕС: Решение на Европейския съвет от 28 юни 2013 година за определяне на състава на Европейския парламент

29.6.2013   
            
            
               BG
            
            
               Официален вестник на Европейския съюз
            
            
               L 181/57
            
         РЕШЕНИЕ НА ЕВРОПЕЙСКИЯ СЪВЕТ
   от 28 юни 2013 година
   за определяне на състава на Европейския парламент
   (2013/312/ЕС)
   ЕВРОПЕЙСКИЯТ СЪВЕТ,
   като взе предвид Договора за Европейския съюз, и по-специално член 14, параграф 2 от него,
   като взе предвид член 2, параграф 3 от Протокол № 36 относно преходните разпоредби,
   като взе предвид инициативата на Европейския парламент (1),
   като взе предвид одобрението от Европейския парламент (2),
   като има предвид, че:
   
               (1)
            
            
               Срокът на действие на член 2, параграфи 1 и 2 от Протокол № 36 относно преходните разпоредби ще изтече в края на парламентарния мандат 2009—2014 г.
            
         
               (2)
            
            
               Срокът на действие на член 19, параграф 1 от Акта относно условията за присъединяване на Република Хърватия и промените в Договора за Европейския съюз, Договора за функционирането на Европейския съюз и Договора за създаване на Европейската общност за атомна енергия ще изтече в края на парламентарния мандат 2009—2014 г.
            
         
               (3)
            
            
               Необходимо е незабавно да се спазят разпоредбите на член 2, параграф 3 от Протокол № 36, като се приеме решението, предвидено в член 14, параграф 2, втора алинея от Договора за Европейския съюз, за да могат държавите-членки навреме да въведат в действие необходимите национални мерки за организирането на изборите за Европейски парламент за парламентарния мандат 2014—2019 г.
            
         
               (4)
            
            
               Член 14, параграф 2, първа алинея от Договора за Европейския съюз определя критериите за състава на Европейския парламент, а именно, че броят на представителите на гражданите на Съюза не надхвърля седемстотин и петдесет, плюс председателя, представителството на гражданите е регресивно пропорционално, с минимален праг от шест членове за държава-членка, и никоя държава-членка не получава повече от деветдесет и шест места.
            
         
               (5)
            
            
               Член 10 от Договора за Европейския съюз предвижда, inter alia, че функционирането на Съюза се основава на представителната демокрация, при която гражданите, на равнището на Съюза, се представляват пряко в Европейския парламент, а държавите-членки се представляват в Съвета от техните правителства, които от своя страна са демократично отговорни пред националните си парламенти или пред гражданите си. Следователно член 14, параграф 2 от Договора за Европейския съюз относно състава на Европейския парламент се прилага в контекста на по-широката институционална уредба, установена в Договорите, която включва също разпоредбите относно процедурата на вземане на решения в Съвета,
            
         ПРИЕ НАСТОЯЩОТО РЕШЕНИЕ:
   Член 1
   При прилагането на принципа на регресивната пропорционалност, предвиден в член 14, параграф 2, първа алинея от Договора за Европейския съюз, се прилагат следните принципи:
   
               —
            
            
               разпределението на местата в Европейския парламент в пълна степен използва минималния и максималния брой, определени в Договора за Европейския съюз, за да отразява във възможно най-голяма степен числеността на населението на съответните държави-членки;
            
         
               —
            
            
               съотношението между населението и броя на местата, определени за всяка държава-членка, преди да се закръглят на цели числа, се променя в зависимост от съответното население, така че всеки член на Европейския парламент от държава-членка с по-многобройно население да представлява повече граждани, отколкото всеки член от държава-членка с по-малобройно население, и съответно колкото по-многобройно е населението на дадена държава-членка, толкова по-многобройни да бъдат и местата, на които тя има право.
            
         Член 2
   Общият брой на населението на държавите-членки се изчислява от Комисията (Евростат) въз основа на данни, предоставени от държавите-членки, и в съответствие с метод, определен с регламент на Европейския парламент и на Съвета.
   Член 3
   За парламентарния мандат 2014—2019 г., в съответствие с член 1, броят на представителите в Европейския парламент, избрани във всяка държава-членка, се определя, както следва:
   
               Белгия
            
            
               21
            
         
               България
            
            
               17
            
         
               Чешка република
            
            
               21
            
         
               Дания
            
            
               13
            
         
               Германия
            
            
               96
            
         
               Естония
            
            
               6
            
         
               Ирландия
            
            
               11
            
         
               Гърция
            
            
               21
            
         
               Испания
            
            
               54
            
         
               Франция
            
            
               74
            
         
               Хърватия
            
            
               11
            
         
               Италия
            
            
               73
            
         
               Кипър
            
            
               6
            
         
               Латвия
            
            
               8
            
         
               Литва
            
            
               11
            
         
               Люксембург
            
            
               6
            
         
               Унгария
            
            
               21
            
         
               Малта
            
            
               6
            
         
               Нидерландия
            
            
               26
            
         
               Австрия
            
            
               18
            
         
               Полша
            
            
               51
            
         
               Португалия
            
            
               21
            
         
               Румъния
            
            
               32
            
         
               Словения
            
            
               8
            
         
               Словакия
            
            
               13
            
         
               Финландия
            
            
               13
            
         
               Швеция
            
            
               20
            
         
               Обединено кралство
            
            
               73
            
         Член 4
   Настоящото решение се преразглежда в достатъчно дълъг срок преди началото на парламентарния мандат 2019—2024 г. въз основа на инициатива на Европейския парламент, представена преди края на 2016 г., с цел да бъде определена система, която ще позволи в бъдеще, всеки път преди нови избори за Европейски парламент да бъде осъществявано обективно, справедливо, устойчиво и прозрачно преразпределение на местата между държавите-членки, отразяващо принципа на регресивната пропорционалност, установен в член 1, като се отчитат евентуалната промяна в техния брой и надлежно констатираните демографски тенденции сред тяхното население, като се зачита цялостният баланс на институционалната система, определена в Договорите.
   Член 5
   Настоящото решение влиза в сила в деня след публикуването му в Официален вестник на Европейския съюз.
   
   
      Съставено в Брюксел на 28 юни 2013 година.
      
         
            За Европейския съвет
         
         
            Председател
         
         H. VAN ROMPUY
      
   
   
      (1)  Инициатива, приета на 13 март 2013 г. (все още непубликувана в Официален вестник).
   
      (2)  Одобрение от 12 юни 2013 г. (все още непубликувано в Официален вестник).